วันศุกร์ที่ 3 กันยายน 2564
ศบค.สธ.เห็นชอบฉีดสูตรไขว้ ปลอดภัย สร้างภูมิได้เร็ว
ศบค.กระทรวงสาธารณสุข เห็นชอบการเพิ่มวัคซีนสูตรไขว้ แอสตร้าเซนเนก้า-ไฟเซอร์ ใช้ในช่วงเดือนตุลาคม ต่อจากซิโนแวค-แอสตร้าเซนเนก้า ส่วนเข็มกระตุ้นผู้ที่ฉีดซิโนแวค 2 เข็มให้ใช้แอสตร้าเซนเนก้า
ศบค.กระทรวงสาธารณสุข เห็นชอบการเพิ่มวัคซีนสูตรไขว้ แอสตร้าเซนเนก้า-ไฟเซอร์ ใช้ในช่วงเดือนตุลาคม ต่อจากซิโนแวค-แอสตร้าเซนเนก้า ส่วนเข็มกระตุ้นผู้ที่ฉีดซิโนแวค2เข็มให้ใช้แอสตร้าเซนเนก้า
วันนี้ (3กันยายน2564)ที่ศูนย์แถลงข่าวโรคติดเชื้อไวรัสโคโรนา2019กระทรวงสาธารณสุข จ.นนทบุรี นายแพทย์โสภณ เอี่ยมศิริถาวร รองอธิบดีกรมควบคุมโรค แถลงข่าวว่า สถานการณ์โรคโควิด19ของไทยมีแนวโน้มพบผู้ติดเชื้อลดลง จำนวนผู้ป่วยรักษาหายสูงกว่ารายใหม่ต่อเนื่อง วันนี้หายป่วย18,262ราย รายใหม่14,653ราย เสียชีวิต271ราย ส่วนวัคซีนทั้งแอสตร้าเซนเนก้า ซิโนแวค และไฟเซอร์ วานนี้ฉีดได้เพิ่มขึ้น865,074โดส รวมสะสม34,292,537โดส เป็นผู้ได้รับเข็ม1รวม24,542,140ราย คิดเป็นร้อยละ34.1ได้รับครบ2เข็ม9,152,799ราย คิดเป็นร้อยละ12.7และเข็มกระตุ้น597,598ราย
นายแพทย์โสภณกล่าวต่อว่า จากการแพร่ระบาดของเชื้อสายพันธุ์เดลต้า ทำให้วัคซีนทุกตัวที่ใช้มีประสิทธิภาพลดลง จึงมีการวิจัยเพื่อเพิ่มประสิทธิภาพวัคซีนและกระตุ้นภูมิคุ้มกันเพื่อสู้กับสายพันธุ์เดลตา โดยการวิจัยของกรมวิทยาศาสตร์การแพทย์ คณะแพทยศาสตร์ศิริราชพยาบาล และจุฬาลงกรณ์มหาวิทยาลัยได้ผลสอดคล้องกันว่า การฉีดวัคซีนสูตรไขว้ซิโนแวคตามด้วยแอสตร้าเซนเนก้า ทำให้ภูมิคุ้มกันสูงในเวลารวดเร็วต่อสู้กับสายพันธุ์เดลตาได้ ซึ่งหลายประเทศ เช่น เยอรมนีและอิตาลี ก็มีการฉีดสูตรไขว้แอสตร้าเซนเนก้าตามด้วยไฟเซอร์
สำหรับการฉีดไขว้ในประเทศไทยนั้น วันนี้ที่กระทรวงสาธารณสุขมีการประชุมคณะกรรมการอำนวยการศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด 19 หรือ ศบค.สธ.ได้เห็นชอบการฉีดวัคซีนสูตรไขว้ คือ1.วัคซีนสูตรไขว้ซิโนแวคและแอสตร้าเซนเนก้า ระยะห่าง3-4สัปดาห์ เป็นสูตรหลักของประเทศไทย และเพิ่มสูตรไขว้แอสตร้าเซนเนก้าตามด้วยไฟเซอร์ ระยะห่าง4-12สัปดาห์ ซึ่งสูตรนี้จะใช้แพร่หลายในเดือนตุลาคมเป็นต้นไป เนื่องจากจะมีวัคซีนแอสตร้าเซนเนก้าและไฟเซอร์จำนวนมาก2.การฉีดกระตุ้นในผู้ที่ฉีดซิโนแวค2เข็มด้วยแอสตร้าเซนเนก้า และ3.ผู้ที่หายป่วยโควิดในช่วง1-3เดือน ซึ่งยังไม่ได้ฉีดวัคซีนหรือฉีดวัคซีนยังไม่ครบ2เข็ม หรือครบ2เข็มแต่ไม่ถึง14วันแล้วติดเชื้อ ให้ฉีดกระตุ้นภูมิคุ้มกันด้วยแอสตร้าเซนเนก้าหรือไฟเซอร์1เข็ม
นายแพทย์โสภณกล่าวต่อว่า กระทรวงสาธารณสุข ได้ดำเนินการจัดหาวัคซีนโควิด19ให้ประชาชนในประเทศไทยตามความสมัครใจตามนโยบายรัฐบาลตั้งแต่ปี2563ได้ติดต่อกับบริษัทต่าง ๆ เพื่อสั่งจองซื้อวัคซีน ขณะนั้นยังไม่มีวัคซีนชนิดใดที่ผลิตได้สำเร็จ การจัดซื้อวัคซีนแอสตร้าเซนเนก้ามีการลงนามสัญญาจองซื้อตั้งแต่เดือนพฤศจิกายน2563ซึ่งเป็นช่วงที่ยังไม่มีมีวัคซีนออกมา จึงไม่ได้กำหนดเวลาส่งมอบชัดเจน แต่มีการหารือมาเป็นระยะ และจากการที่โรงงานผลิตวัคซีนอยู่ในประเทศไทย เมื่อผลิตสำเร็จจึงมีการส่งมอบให้ประเทศไทยเป็นประเทศแรกและได้รับอย่างต่อเนื่องตามที่ตกลงกัน โดยเดือนกันยายนนี้ส่งมอบอย่างน้อย7.3ล้านโดส ตุลาคม10ล้านโดส และพฤศจิกายน-ธันวาคมเดือนละ13ล้านโดส
ส่วนวัคซีนไฟเซอร์นั้น กรมควบคุมโรคและสถาบันวัคซีนแห่งชาติมีการติดต่อประสานงานพูดคุยกับตัวแทนของทางไฟเซอร์เป็นระยะอย่างต่อเนื่อง จนมีการลงนามในสัญญา2ฉบับ รวมวัคซีน30ล้านโดส ส่งมอบล็อตแรกปลายกันยายน2ล้านโดส ตุลาคม ประมาณ8ล้านโดส และพฤศจิกายน-ธันวาคมเดือนละ10ล้านโดสจนครบ และก่อนหน้านี้ได้รับบริจาค1.5ล้านโดสจากสหรัฐอเมริกาได้กระจายให้กลุ่มเป้าหมายแล้ว ซึ่งทำให้วัคซีนแอสตร้าเซนเนก้าและไฟเซอร์จะเป็นวัคซีนที่มีมากที่สุดใน3-4เดือนข้างหน้า ทำให้เกิดความมั่นคงของวัคซีนที่มีเพียงพอและคนไทยเข้าถึงวัคซีนอย่างทั่วถึง